มติเอกฉันท์ผู้ถือหุ้นCGSขยับราคาอีสป1.30บาท
ผู้ถือหุ้น CGS เสนอปรับราคาใช้สิทธิอีสปเคาะราคาเหมาะสม 1.30 บาท
23 เม.ย. 2556

ผู้ถือหุ้น CGS เสนอปรับราคาใช้สิทธิอีสปเคาะราคาเหมาะสม 1.30 บาท
การประชุมสามัญผู้ถือหุ้นบริษัทหลักทรัพย์คันทรี่ กรุ๊ป (CGS) วันที่ 22เม.ย.ที่ผ่านมา ผู้ถือหุ้นมีมติเสียงส่วนใหญ่ผ่านทุกวาระ โดยวาระ 7.1 เรื่องการพิจารณาออกและเสนอขายใบสำคัญแสดงสิทธิ (วอร์แรนต์) ให้กับผู้บริหาร กรรมการ และพนักงานบริษัท ครั้งที่ 2 (ESOP2) หรืออีสป จำนวน 600 ล้านหน่วย ราคาใช้สิทธิ 1 วอร์แรนต์ต่อ 1 หุ้น ราคาใช้สิทธิหุ้นละ 1 บาท
ผู้ถือหุ้นรายย่อย เสนอปรับราคาใช้สิทธิ ESOP2 ให้สูงกว่า 1 บาท อยู่ในช่วงราคา 1.502 บาท เนื่องจากเป็นราคาที่ต่ำกว่าราคาบนกระดานเกือบเท่าตัว จากราคาปัจจุบัน 2 บาท
นายศิริวัฒน์ วรเวทวุฒิคุณ นักลงทุน เสนอราคาใช้สิทธิ 1.25 บาท โดยมองว่าราคาหุ้นในอนาคตมีความไม่แน่นอน และเป็นการจูงใจให้พนักงานทำงานกับ CGS นานๆ รวมทั้งให้มีการใช้สิทธิด้วย
ขณะที่นักลงทุนบางรายเสนอราคา 1.50 บาท หรือสูงกว่านั้น เพราะเชื่อมั่นทีมบริหารที่จะทำให้ธุรกิจเติบโตและราคาหุ้นปรับตัวขึ้นตามธุรกิจ
นายสดาวุธ เตชะอุบล ประธานกรรมการบริหาร CGS กล่าวว่า ราคาใช้สิทธิหากสูงไปไม่เกิดประโยชน์เหมือนอดีตที่ผ่านมา ไม่มีพนักงานใช้สิทธิ ส่วนราคาใหม่ต้องเป็นราคาที่เหมาะสมซึ่งผู้ถือหุ้นและพนักงานรับได้ จึงได้เสนอราคา 1.30 บาท ให้ผู้ถือหุ้นลงมติ ซึ่งมติเสียงส่วนใหญ่ลงมติที่ราคา 1.30 บาท
นอกจากนี้ นายสดาวุธยังมีแนวคิดที่จะออกและขายวอร์แรนต์ให้กับผู้ถือหุ้นเช่นกันในปีนี้